Да вяртання ў культурны кантэкст Беларусі нашых славутых землякоў са Смілавічаў спрычынілася мноства самаадданых рупліўцаў: і дырэктар прыватнай установы культуры “Спадчына і час” Юры Абдурахманаў, і старшыня нацыянальнай камісіі Міжнароднага савета музеяў Таццяна Бембель, і дызайнер Надзея Кухарэнка, і кінарэжысёр Зоя Катовіч, і старшыня Смілавіцкага сельвыканкама Ірына Марціновіч, і дырэктар дзіцячай школы мастацтваў Ала Лаўрыновіч, і Святлана Хасеневіч, якая апякуецца экспазіцыяй у Цэнтры дзіцячай творчасці. Дзякуючы ім, сёння маленькі музейчык Суціна ведаюць і любяць не толькі на Беларусі. Там пастаянна праводзяцца брыфінгі для журналістаў, выставы, развіваецца адукацыйная праграма “Слаўныя імёны Смілавічаў”.